
1. תקנות התעבורה (תיקון מס'...), התשס"ב-2002 – תיקון מס' 32.


היו"ר אברהם פורז:

	שלום לכם. על סדר יומנו תקנות התעבורה – תיקון תקנה 32.

אהוד קפלינסקי:

	צה"ל מבקש לאפשר לו להתאמן בנסיעה שמוגדרת אצלו כנסיעה מבצעית, בתנאים שמחייבים חריגה מתקנות התעבורה בתוך שטחי אימונים של הצבא, בשטחים שמוחזקים על ידי הצבא, או בכביש שפתוח לציבור, בתיאום עם משטרת התנועה. משטרת התנועה, מעבר לכך שהיא תביע את דעתה המשפטית על הנוסח, מקבלת את העיקרון שבעניין הזה.

היו"ר אברהם פורז:

	זאת אומרת, אין סכנה שיסעו מכוניות בלי אורות בכבישים.

אהוד קפלינסקי:

	אם זה יקרה, זה יהיה בתיאום עם משטרת התנועה. לא יהיה מצב שאני אעלה על כביש בלי תיאום עם משטרת התנועה. היום, כשאני רוצה לנסוע בשטחי אימונים של צאלים בלי אורות אסור לי, כי תקנות התעבורה לא מאפשרות לי לנסוע בחשיכה בלי אורות. 

יגאל ביבי:

	למה חיכינו 50 שנה?

אהוד קפלינסקי:

	טעינו. כדי שלא נגיד בעוד שנתיים "למה לא עשינו את זה 52 שנה", בואו נסדר את זה עכשיו. 

חוה ראובני:

	תיקון תקנה 32 "האמור בתקנה 32 לתקנות התעבורה, התשכ"א-1961, יסומן (א) ואחריו יבוא: "(ב) רכב שבשימוש צבא הגנה לישראל שהנוהג או הנמצא בו ממלא תפקיד רשמי בפועל, לא יחולו לגביו הוראות חלק ב', אם היה בקיומן כדי למנוע את מילוי התפקיד, ובלבד שיתקיים אחד מאלה: (1) הרכב נמצא בתוך שטח המוחזק בידי צבא הגנה לישראל או בשטח שמפקד צבאי הכריז עליו שטח סגור לפי תקנה 125 לתקנות ההגנה (שעת-חירום), 1945, לרבות לצרכי אימונים;

היו"ר אברהם פורז:

	זה כולל את מדינת ישראל בגבולות הקו הירוק?

חוה ראובני:

	כן.

היו"ר אברהם פורז:

	אני מקווה שמדינת ישראל לא מוחזקת על ידי צה"ל.

אייל אלעד:

	הכוונה למחנה צבאי.

היו"ר אברהם פורז:

	בכביש רגיל אי אפשר לעשות את זה?

אהוד קפלינסקי:

	הסעיף הבא הוא לעניין הזה.

חוה ראובני:

	(2) "נעשה שימוש ברכב לצרכי אימונים, בדרך פתוחה למעבר הציבור, באישור ראש אגף התנועה במשטרת ישראל או נציג שהוסמך מטעמו."

היו"ר אברהם פורז:

	השב"כ לא כלול?

אהוד קפלינסקי:

	זה לא קשור אלי. אני מדבר על רכב של צה"ל.

יגאל ביבי:

	אברהם, למה שלא נוסיף את כוחות הביטחון? 

היו"ר אברהם פורז:

	אנחנו לא יודעים מי הם כוחות הביטחון. 

יגאל ביבי:

	למה ששוטר לא יוכל להתאמן באיזה שהוא מקום?

היו"ר אברהם פורז:

	סגן אלוף קפלינסקי מייצג את צה"ל. אם תהיה בקשה מטעם גורמים נוספים להרחיב את התקנה, נדון בה. אין בקשה כזאת.

שולמית שמעון:

	אנחנו מבקשים להוסיף לסעיף קטן (1) את המילים "לרבות לצרכי אימונים בשטחים הנ"ל".

היו"ר אברהם פורז:

	בסדר. 



אתי בנדלר:

	הפטור מהתחולה הוא לגבי כל הוראות חלק ב' לתקנות התעבורה. חלק ב' לתקנות התעבורה מכיל מספר פרקים, כאשר הפרק העיקרי שאליו מתייחס השר במכתבו ושבגינו הוא מבקש את הפטור הזה הוא הפרק השני הדן בהתנהגות בדרך. אלה כל הנורמות שקובעות כיצד צריכים לנהוג בדרך. החלק הזה מכיל פרקים נוספים, כמו למשל הפרק הראשון שדן בסמכויות של רשויות התמרור וכיוצא בזה. אני חוששת שלא נעשתה בדיקה בעת האחרונה אם יש מקום לפטור הן את המשטרה, שפטורה היום לפי תקנת משנה א'..

היו"ר אברהם פורז:

	אבל כתוב כאן "אם היה בקיומן כדי למנוע את מילוי תפקידו". 

אתי בנדלר:
	
	השאלה היא אם אנחנו רוצים לא להחיל את ההוראות המסמיכות רשויות תמרור, שזה לא רלוונטי, ואת פרק רביעי שדן תאונות. יש סעיף שדן בתאונות דרכים שתוצאתן הריגה או פגיעה בגוף. אני חושבת שמישהו צריך לבדוק אם יש מקום לפטור מהוראת הפרק הזה.

שולמית שמעון:

	בפרקטיקה לא נוגעים בזה.

אתי בנדלר:

	אם את אומרת שבפועל לא פועלים בהתאם להוראת התקנה, מדוע שהתקנה לא תנוסח כפי שהיא צריכה להיות מנוסחת?

שולמית שמעון:

	צריך לבדוק אותה שוב.

היו"ר אברהם פורז:

	אני רוצה להאמין שיש איזו שהיא סבירות בהפעלת דברים. 

אתי בנדלר:

	השאלה היא אם אתה רוצה לאפשר פטור גורף, או שאתה רוצה לבקש שיביאו לנו נוסח.

היו"ר אברהם פורז:

	אני לא רוצה להתעסק עם עוד נוסח. פה אחד אנחנו מאשרים את התקנות.













2. תקנות התעבורה (תיקון מס' 6), התשס"ב-2002.

היו"ר אברהם פורז:

	אנחנו דנים בתקנות התעבורה (תיקון מס' 6), התשס"ב-2002.

עדה וייס:

	תיקון תקנה 12. "בתקנה 12 לתקנתו התעבורה, התשכ"א-1961 (להלן-התקנות העיקריות), במקום תקנת משנה (א) יבוא: "(א) הוכח להנחת דעתה של רשות הרישוי כי תעודה שבעליה רשאי להחזיק בה, נלקחה ממנו בידי רשות שהוסמכה לכך כדין, אבד, נגנבה או נפגמה, רשאית הרשות לתת כפל תעודה לאחר ששולמה האגרה לכך."

היו"ר אברהם פורז:

	קודם זה היה בלי אגרה?

חוה ראובני:

	גם קודם היתה אגרה. 

היו"ר אברהם פורז:

	מה השינוי?

חוה ראובני:

	הוספנו סיבה נוספת.

היו"ר אברהם פורז:

	איזו סיבה?

חוה ראובני:

	הוספנו את המילים "שנלקחה ממנו בידי רשות שהוסמכה לכך כדין". המשטרה ביקשה  להוסיף את המילים "במועד שהוא מבקש הוא רשאי להחזיק בה." כאשר רשות מוסמכת פוסלת רשיון, היא לא מחזירה אותו.

היו"ר אברהם פורז:

	מי בעד לאשר את זה? כולנו בעד לאשר את התקנה.

שולמית שמעון:

	צריך רק להוסיף את המילים "רשאי להחזיק בה במועד בקשתו".

עדה וייס:

	תיקון תקנה 18. "בתקנה 18(ב) לתקנות העיקריות, אחרי "קביעת תמרורים" יבוא "ב-35.

היו"ר אברהם פורז:

	איזה תמרור זה ב-35?

עדה וייס:

	זה נסיעה בנתיב תחבורה ציבורית. זאת תקנה טכנית.

היו"ר אברהם פורז:

	אושר.

עדה וייס:

	תיקון תקנה 23. בתקנה 23(א) לתקנות העיקריות, במקום פסקאות (1) ו(1א) יבוא: "(1) להוראות שנותן שוטר במדים, שוטר שהזדהה בתעודת מינוי, או אדם הנמנה עם הג"א כשהוא בתפקיד רשמי בפועל מטעם משטרת ישראל או שוטר צבאי במדים או פקח עירוני במדים שהוא עובד רשות מקומית שהוסמך בידי מפקד מחוז או ראש אגף התנועה במשטרת ישראל לאחר שקיבל הכשרה מתאימה (בתקנה זו – פקח עירוני);"

היו"ר אברהם פורז:

	האדם שנמנה עם הג"א והוא בתפקיד רשמי מטעם משטרת ישראל מסומן באיזו שהיא דרך, לא? אתה לא יכול לדעת, אלא אם כן יש לו משהו חיצוני שמעיד על כך. 

אתי בנדלר:

	הוא צריך להיות במדים?

היו"ר אברהם פורז:

	חייב להיות משהו חיצוני שמעיד שהוא בתפקיד. 

שולמית שמעון:

	אם הוא נמנה על שירות הג"א הוא בדרך כלל מופיע במדים.

אתי בנדלר:

	אפשר לכתוב במדים?

היו"ר אברהם פורז:

	אני מציע לכתוב "אדם הנמנה על הג"א כשהוא בתפקיד רשמי בפועל ובמדים."

יפעת רווה:

	אני מציעה לברר אם יש להג"א מדים.

היו"ר אברהם פורז:

	להג"א צריך שיהיו מדי זית וסרט שכתוב עליו הג"א.



יפעת רווה:

	סרט זה לא מדים. אם כותבים מדים זה כמו של שוטר.

היו"ר אברהם פורז:

	גם שוטר צבאי במדים יש לו סרט. 

יפעת רווה:

	זה מדים צבאיים. הג"א זה משהו אחר.

היו"ר אברהם פורז:

	זה בסדר. חייבים לתת לאדם שמכוון תנועה איזה שהוא משהו..

יפעת רווה:

	אז זה לא מדים.

היו"ר אברהם פורז:

	חייב להיות ברור שהאיש בעל סמכות. כדי שהוא לא יראה סתם מילואימניק שהיה בדרך לתחנה, צריך לתת לו מלבד המדים עצמם עוד איזה משהו מזהה. תדאגו שיהיה לו משהו מזהה. 

יפעת רווה:

	אז זה לא מדים.

היו"ר אברהם פורז:
	
	אוקיי, אז נכתוב את המילים "במדים או בסימן זיהוי חיצוני אחר שאושר לכך."

שולמית שמעון:

	(1א) "להוראות הניתנות על ידי עובד מחלקת עבודות ציבוריות במשרד התחבורה (בתקנה זו – עובד מע"צ) במדים או עובד מטעמה.." פה אנחנו מבקשים להוסיף את המילה "במדים".

היו"ר אברהם פורז:

	ברור. 

אתי בנדלר:

	תבדקו אם לא ראוי לשנות את כותרת השוליים של התקנה הזאת. אני מציעה שהוועדה תאשר את תיקון השוליים אם יסתבר..

היו"ר אברהם פורז:

	אנחנו מאשרים את תיקון השוליים. מה זה "(1) עד (5) כסדרם" בתיקון תקנה 54? אני חייב להתעסק בזה?



חוה ראובני:

	לא. 

היו"ר אברהם פורז:

	תקנה 4 אושרה. 5 זה שינוי הגדרות, נכון?

עדה וייס:
	
	כן.

היו"ר אברהם פורז:

	5 מאושר.

שולמית שמעון:

	אני מבקשת לא לדון כרגע בתיקון תקנה 168 (ג).

היו"ר אברהם פורז:

	מתי תביאו את זה?

שולמית שמעון:

	אנחנו מבקשים לדון בזה מחדש עם משרד התחבורה.

היו"ר אברהם פורז:

	בסדר. 

חוה ראובני:

	עניינה של תקנה 174א היא סמכותה של רשות הרישוי לתת רשיונות נהיגה זמניים לכל מיני אנשים שאינם זכאים לרשיון קבוע מסיבות שונות. התקנה הזאת מתירה לרשות הרישוי לתת פעם אחת בשנה.

היו"ר אברהם פורז:

	אתם צריכים יותר?

חוה ראובני:

	כן.

היו"ר אברהם פורז:

	אושר.




חוה ראובני:

	בתקנה 192(ב) כתוב שרשות הרישוי מסמיכה אנשים לעשות בדיקות כושר ראייה ושמיעה. הסמכות התחבורתית קובעת מי הם בעלי המקצוע הרפואיים לדבר הזה. בדיקות שמיעה בוטלו כמעט לחלוטין בתקנות כבר לפני 3 או 4 שנים, כאשר לגבי בדיקות ראייה נחקק לפני 10 שנים חוק העיסוק באופטומטריה שאיחד את העיסוק בבדיקות חדות ראייה ושדה ראייה לאופטומטראי מוסמך. מכיוון שאנחנו רוצים שהגורם התחבורתי יפסיק לאשר אנשי רפואה, אנחנו מבקשים למחוק את התקנה הזאת.

היו"ר אברהם פורז:

	מה קורה בפועל? עדיין יש אנשים שעושים בדיקות ראייה?

חוה ראובני:

	אנחנו נוהגים לפי חוק העיסוק באפטומטריה. 

היו"ר אברהם פורז:

	פעם היית בא למשרד הרישוי והיו עושים לך בדיקת ראייה.

חוה ראובני:

	עבר מן העולם.

היו"ר אברהם פורז:

	נכון להיום רק אופטמטראי עושה?

חוה ראובני:

	אופטומטראי או רופא עיניים מוסמך. 

מיכאל דור:

	עד עכשיו הבדיקות נעשו בצורה לא שיטתית על ידי רופא עיניים.

היו"ר אברהם פורז:

	לרופא עיניים אסור לעשות בדיקת ראייה?

מיכאל דור:

	מותר לו, אבל אנחנו רוצים אחידות ובדיקה טובה. באו רופאי העיניים והאופטומטריסטים והציגו מכשיר שאפשר להיות יותר בטוחים באחידות ובאיכות שלו.

חוה ראובני:
	
	זה מה שאנחנו מציעים.

היו"ר אברהם פורז:

	יש למישהו התנגדות לאשר את זה?

יגאל ביבי:

	אדם שעשה בדיקת ראייה בגיל 18, לא יעשה יותר בדיקת ראייה עד 120?

חוה ראובני:

	נהגי רכב ציבורי וכבד צריכים מגיל 50 ואילך לעשות בדיקה רפואית ובדיקת ראייה כל שנתיים. כיום מצוייה בהכנה תקנה שתחייב בדיקה נוספת בגיל 40. 

אתי בנדלר:

	האם כל האופטומטראים מצויידים באותו מכשיר שהמנהל הכללי רוצה לאשר לצורך העניין הזה, או שמא יש כאלה שייפלטו מהאפשרות לעשות את הבדיקות האלו כתוצאה מאישור התקנה?

מיכאל דור:

	אנחנו עוסקים בנושא הזה כשנתיים. לא מדובר במכשיר אחד.

אתי בנדלר:

	אתם תאשרו את כל המכשירים שבאמצעותם ניתן יהיה לבצע את הבדיקות האלו?

היו"ר אברהם פורז:

	בדיקה רגילה לא מספיקה?

מיכאל דור:

	לא. זה משהו הרבה יותר מורכב. נמסר לי ש450 אופטומטראים כבר קנו את המכשיר.

אתי בנדלר:

	מתוך כמה?

מיכאל דור:

	מתוך כ-900. בתהליך הזה ייתכן שייפלטו כמה רופאים כלליים שיש להם רשיון ישן. 

היו"ר אברהם פורז:

	השאלה היא אם אין אמצעים אלטרנטיביים לבדוק את הראייה.

מיכאל דור:

	זה נבדק על ידי אנשי המקצוע.

היו"ר אברהם פורז:

	זה שהמכשיר טוב זה ברור, השאלה היא אם האלטרנטיבה לא טובה.



מיכאל דור:

	היא לא טובה.

היו"ר אברהם פורז:

	כמה עולה מכשיר כזה?

מיכאל דור:

	סדר גודל של 1000 דולר.

היו"ר אברהם פורז:

	האם גוף ציבורי יכול להוכיח לכם שיש אלטרנטיבה זולה יותר כדי להגיע לאותה תוצאה?

מיכאל דור:

	לא.

חוה ראובני:

	זה לא נותן את אותה תוצאה. בדיקות הראייה בשיטות הישנות כללו את הבדיקה של לקרוא את המספרים בלוח ובדיקת שדה הראייה. זה לא אובייקטיבי. 

אתי בנדלר:

	אתה עשוי לפגוע כך בפרנסתם של חלק מהעוסקים במקצוע. 

יוסי גלובינסקי:

	הבקשה למצוא מכשיר סטנדרטי הועלתה על ידי המכון לבטיחות בדרכים, אחרי שלנהגים שהיו  מעורבים בתאונות והיה להם בטופס הרגיל לפי בדיקה לא סטנדרטית ראייה טובה, נמצאו בבדיקה מסודרת בראייה פחות טובה. כאן מדובר על מכשור סטנדרטי שאף אחד לא יכול להתחמק ולהגיד "באותו יום מתח החשמל אצלי במרפאה היה יותר נמוך".

היו"ר אברהם פורז:

	האם ניתן לומר - במידה גדולה של ודאות - שרק המכשיר הזה נותן בדיקה אמינה וכל היתר אלו בדיקות לא אמינות?

יוסי גלובינסקי:

	לא. אפשר להגיד די בוודאות שרק מכשיר כזה נותן בדיקה סטנדרטית שאפשר לפקח עליה. 

היו"ר אברהם פורז:

	מתי התקנה נכנסת לתוקף? אתם, לדעתי, חייבים את התקנה הזאת להכניס לתוקף בעוד חצי שנה.

סופה לנדבר:

	מה, עד היום כל הבדיקות לא היו מדוייקות?

אתי בנדלר:

	זה מה שהם טוענים.

סופה לנדבר:

	מה קורה בעולם?

יוסי גלובינסקי:

	עובדים עם מכשירים כאלה.

היו"ר אברהם פורז:

	גם אם מחליטים שרוצים שהמכשיר הזה ייכנס, אי אפשר להוציא חצי מהעוסקים באופטומטריה מהעסק.

אתי בנדלר:

	גם חלק ניכר מרופאי העיניים. 

היו"ר אברהם פורז:

	אתם חייבים לתת להם תקופת הערכות.

מיכאל דור:

	אנחנו הודענו על המהלך הזה לפני שנתיים. 

היו"ר אברהם פורז:

	אני לא יכול לעשות חוק מהיום להיום. 

חוה ראובני:

	אני לא יודעת אם אופטומטראים מתפרנסים רק מבדיקות ראייה לצרכי רשיון רכב.

היו"ר אברהם פורז:

	אני לא יכול לא לתת לאדם שעוסק בזה תקופת הערכות. הם צריכים לדעת שהתקנה נכנסת בעוד מספר חודשים. 

מיכאל דור:

	אנחנו הודענו את זה לפני כשנתיים.

אתי בנדלר:

	אתם הודעתם על כוונה, לא היתה חקיקה.

היו"ר אברהם פורז:

	אין לכם סמכות חוקית להודיע.

מיכאל דור:

	לכן אנחנו פה. בדחיית הביצוע אתה נותן פרס לאלה שלא הכינו את עצמם למרות שידעו.

היו"ר אברהם פורז:

	אם אנחנו לא מאשרים את התקנה, אז זה שקנה יוצא פרייר. המכשירים האלה זמינים לקנייה מיידית?

מיכאל דור:

	כן.

אתי בנדלר:

	מה אתם מעוניינים שיהיה מועד תחילתן של כל התקנות?

חוה ראובני:

	30 יום.

היו"ר אברהם פורז:

	המכשיר הזה לא ייקר את הבדיקה? כמה עולה היום בדיקת ראייה?

מיכאל דור:

	בין 20 ל-40 שקל.

היו"ר אברהם פורז:

	אז עכשיו יוכל לבוא אותו אופטומטראי ולהגיד: "מכיוון שהשקעתי במכשיר 1000 דולר, אני צריך להחזיר את ההשקעה."

מיכאל דור:

	אתה רוצה בדיקה טובה ואמינה. יש לזה מחיר.

היו"ר אברהם פורז:

	בואו ניתן תקופה של כמה חודשים עד שהתקנה תכנס לתוקף.

יגאל ביבי:

	3 חודשים. 

היו"ר אברהם פורז:

	אני לא רוצה שתהיה הפקעת מחירים. בואו ניתן 6 חודשים. 

מיכאל דור:

	אפשר לקצר את התקופה? כשיהיו תאונות יגידו..

היו"ר אברהם פורז:

	בדרך כלל התאונות לא נגרמות מזה שלא רואים. אני לא יכול להוציא 1000 איש מהביזנס.

מיכאל דור:

	מדובר ב-400 כי חצי כבר קנו.

היו"ר אברהם פורז:

	טוב, ניתן תקופה של 4 חודשים עד שזה ייכנס לתוקף.

אתי בנדלר:

	4 חודשים מיום הפירסום?

היו"ר אברהם פורז:

	כן. 

חוה ראובני:

	אני מבקשת להתייחס לתקנות 199(1) ו-(2),200, 201 ו201ג. בתקנות התעבורה יש תקן ראייה בשתי רמות: תקן ראייה מקל ותקן ראייה מחמיר, כאשר הוא מחולק בין דרגות הרשיון. לאופנועים ולרכב פרטי יש תקן ראייה מקל, ולרכב כבד ורכב ציבורי תקן ראייה מחמיר. השינוי הזה נעשה לפני 3 שנים, כאשר האופנועים הכבדים, שהם למעלה מ-500 סמ"ק, בהקשר של חדות ראייה ושדה הראייה נמצאים בתקן הראייה המחמיר ובכל שאר האספקטים נשארו במקל.

היו"ר אברהם פורז:

	איזה אספקטים?

חוה ראובני:

	ראייה כפולה, פער בין שתי העיניים בעדשות וכו'.

היו"ר אברהם פורז:

	בסדר, אושר.

חוה ראובני:

	עניינה של תקנה 199(3) הוא אחר. כיום יש שתי שיטות לבדיקת סוג מסויים של ליקוי בשדה הראייה: האחת לא מדוייקת, והשנייה יותר מדוייקת. את השיטה המתוחכמת יותר, מה שקרוי "איסטרמן", רק ועדת הערר על פי פקודת התעבורה מוסמכת לבדוק. אנחנו רוצים להסמיך גם את המכון הרפואי לבטיחות בדרכים לבדוק בשיטה הזאת.

יוסי גלובינסקי:

	אני יזמתי את השיטה הזאת.



היו"ר אברהם פורז:

	מה זה תקנת משנה (ד)?

חוה ראובני:

	זאת התקנה שמסמיכה את ועדת הערר לבדוק שדה ראייה בשיטת "איסטרמן".

היו"ר אברהם פורז:

	איך אני בתור חבר כנסת יודע אם שיטת "איסטרמן" טובה?

מיכאל דור:

	היתה ועדה שלמה של רופאי עיניים ואופטומטראים. ד"ר גלובינסקי ישב שם.

היו"ר אברהם פורז:

	אתה אומר שאנחנו צריכים לסמוך עליכם?

מיכאל דור:

	כן. 

יוסי גלובינסקי:

	היתרון הגדול של הבדיקה הזאת הוא שהיא ממוחשבת. הבדיקה הידנית תלויה בטכנאי שצריך להיות ממול.

היו"ר אברהם פורז:

	השתכנענו. הלאה.

חוה ראובני:

	אפשר להיבחן במבחן עיוני בנהיגה חצי שנה לפני הגיל המינימאלי להוצאת הרשיון, כלומר לגשת למבחן העיוני בגיל 16 וחצי, כשאת הרשיון לרכב הפרטי אפשר להוציא בגיל 17. יש תלמידים שלומדים חינוך תעבורתי בבית ספר תיכון. זה נלמד במחצית הראשונה של כיתה י"א.

היו"ר אברהם פורז:

	אתם רוצים שגם אם הם לא הגיעו לגיל 16 וחצי הם יוכלו להיבחן.

חוה ראובני:

	אנחנו מעוניינים לעודד את הלימוד בדרך הזאת.

רן רונקין:

	אני חושב שלימוד הנהיגה זה לא רק מעשי. עיוני ומעשי זה יחד. כשהנער לומד בבית ספר חינוך תעבורתי אפשר ללמד אותו על סמים, אלכוהול, עייפות בנהיגה, דברים שלמורה הנהיגה אין זמן לעשות.

היו"ר אברהם פורז:

	מה זה שייך לזה שהוא בן 16 ורבע או 16 וחצי?

רן רונקין:

	אם הוא ניגש לבחינה בתאוריה בגיל 16, אז עד גיל 16 וחצי, כשהוא יכול להתחיל ללמוד נהיגה, הוא שוכח את הכל.

היו"ר אברהם פורז:

	אי אפשר להוציא אותו מהכיתה רק בגלל שהוא קצת יותר צעיר. האם באותה כיתה יכולים להיות אנשים שהבדל הגיל ביניהם הוא 300 יום? כן. או שאף אחד לא ילמד, או שכולם ילמדו.

רן רונקין:

	שכולם ילמדו אבל לא יעשו תאוריה. 

היו"ר אברהם פורז:

	למה שנדחה את כולם?

רן רונקין:

	אז שיתנו לכולם ללמוד נהיגה בגיל 16.

היו"ר אברהם פורז:

	אני לא מקבל את עמדתך. אנחנו מאשרים.

חוה ראובני:

	עכשיו אנחנו יוצאים מנהיגה ועוברים לרכב. עניינה של תקנה 271 היא רישום ראשוני של רכב. לפי התקנה הקיימת היום, הגשת בקשה לרישום ראשוני של רכב חדש מוגשת רק לרשות הרישוי. 

היו"ר אברהם פורז:

	מאושר.

חוה ראובני:

	תקנה 272א הנוכחית נוטלת חלק מהקריטריונים של נכה לזכאות להנחה באגרת רישוי, כאשר יתר הקריטריונים מצויים בתוספת. אנחנו רוצים להעביר את כל הקריטריונים לגוף התקנות, כשהתוספת תהיה אגרה.

היו"ר אברהם פורז:

	יש שוני מהותי?




חוה ראובני:

	יש שינוי אחד. אם היום זה יכול להיות רכב שרשום על שמו או על שם בן זוגו של הנכה, הוספנו מעתה שזה יכול להיות גם על שם האפוטרופוס שלו.  

היו"ר אברהם פורז:

	זה השינוי היחיד המהותי?

חוה ראובני:

	כן.

היו"ר אברהם פורז:

	מאושר. 

חוה ראובני:

	תקנה 272ב היא תקנה חדשה. היא נועדה לשרת סעיף קיים בפקודה, שמעולם לא הותקנו תקנות מכוחו. סעיף 18 לפקודה מסמיך את שר התחבורה לתת פטור בנסיבות שנקבעו לבעל רכב מחובת רישום, מחובת רשיון רכב או מאגרת רישום/ רישוי, או להורות על החזרתם. את הנסיבות צריך לקבוע בתקנות.

היו"ר אברהם פורז:

	קבעתם?

חוה ראובני:

	זה מה שמוצע.

היו"ר אברהם פורז:

	מה, אתם רוצים שיהיו לכם אלפי בקשות של אנשים? אתם לא תצאו מזה.

חוה ראובני:

	זה צריך להיות בהמלצה של רשות הרישוי.

היו"ר אברהם פורז:

	זה לא כתוב פה.

חוה ראובני:

	זה כתוב בפקודה.

היו"ר אברהם פורז:

	האם אתם רוצים שרשות הרישוי תהיה לשכת הסעד בשביל 1000 שקל בשנה? אתם רוצים שכל אחד יגיש לכם בקשה לפטור? אתם לא תצאו מזה.



חוה ראובני:

	הנסיבות שנקבעו פעם היו נוהל פנימי. זה יוצר בעיה ופותר בעיה.

היו"ר אברהם פורז:

	איזה בעיה זה פותר?

חוה ראובני:

	אם אדם גילה בדיעבד שלפני 5 שנים כשהוא נעשה נכה הוא היה זכאי לפטור, אבל הוא לא ניתן לו כי הרכב לא היה רשום על שמו.

היו"ר אברהם פורז:

	אם אתם מתכוונים לכך שאילו הוא היה מגיש בזמן את הבקשה הוא היה זכאי לפטור זה סיפור אחד. כפי שניסחתם את זה פה זה לא ככה. פה אתם פותחים פתח לכל אחד לבקש פטור. 

חוה ראובני:

	אנחנו עושים את זה סל כי אנחנו לא יודעים.

היו"ר אברהם פורז:

	יש לכם כוונה טובה, אבל איך שזה מנוסח יגרום להמון אנשים לפנות. אם אתם רוצים לומר שמישהו שהיה זכאי לא מימש את זכותו כי היתה לו תקלה טכנית, זה צריך להיות מנוסח בהתאם.

חוה ראובני:

	זו דוגמה בולטת..

היו"ר אברהם פורז:

	אתם לא תעמדו בזה.

אתי בנדלר:

	המצב הכלכלי החמור היה גם קודם? 

היו"ר אברהם פורז:

	מצב כלכלי חמור יכול לתת לך פטור מאגרת רכב?

אתי בנדלר:

	זה מה שמוצע כאן. 

היו"ר אברהם פורז:

	אני לא מציע לכם לעשות את זה. אני מציע לא לאשר.



חוה ראובני:
	
	את הזכות לאגרה מופחתת אפשר להשאיר?

היו"ר אברהם פורז:

	לא.

לאה ורון:

	לפחות לאותם אלה שהיו זכאים ולא מימשו את זכותם תאשר, כי יש לוועדה הרבה פניות בעניין הזה.

היו"ר אברהם פורז:

	מי שהיה זכאי לאגרה מופחתת ומטעמים טכניים לא מימש יכול לבקש החזר.

אתי בנדלר:

	נכתוב "אם שוכנע כי הפטור או ההחזר מוצדקים בשל זכות לאגרה מופחתת שלא מומשה."

היו"ר אברהם פורז:

	את כל היתר תורידו. 

בלהה טל:

	מה במקרה שהנכה נפטר והאישה ממשיכה לשלם אגרת נכה?

היו"ר אברהם פורז:

	זו זכות שלא מומשה. במקרה הכי גרוע תבואו עם עוד תיקון. אני לא רוצה שיהיה מצב שכל המדינה תפנה. כל אחד נמצא במצב כלכלי חמור.

חוה בן-ארי:

	תקנה 273 לא עשתה אבחנה ברישום השנתי הראשוני בבדיקה של התקינות בין רכב חדש לרכב ישן. 

היו"ר אברהם פורז:

	במבחן הרישוי השנתי?

חוה בן-ארי:
	
	היתה דרישה למבחן רישוי שנתי. לא היתה אבחנה בין רכב חדש שיצא מחצרו של היצרן, לבין..על פי התקנה רכב חדש עבר טסט מלא כמו רכב ישן. מכיוון שהיתה כפילות והיבואן נדרש על ידי היצרן לעשות בp.d.i בדיקות חופפות לבדיקות שדרשנו בטסט השנתי, העברנו את זה למוסך שנמצא באתר המסירה של הייבואן. 




היו"ר אברהם פורז:

	אתם מתאימים את התקנה למציאות.

חוה בן-ארי:

	בדיוק. 

היו"ר אברהם פורז:

	בסדר. 

חוה בן-ארי:

	היתה חקיקה ב1997 שדרשה את הזיהוי של הרכב בשיטה שבסיפרה העשירית מצויינת שנת הייצור של הרכב. השיטה הזאת לא נהוגה בכל מדינות אירופה. היבואנים המסחריים שהביאו לישראל רכב היו חייבים לעמוד בתקנה הזאת. אם אדם יקנה רכב במקום שזה לא חובה, לא יהיה לו זיהוי בסיפרה העשירית של שנת הייצור.

היו"ר אברהם פורז:

	למה זה עד 2002?

חוה בן-ארי:

	נצטרך לחשוב לפטור אותם forever. יכול להיות ששיטת הזיהוי של אירופה תשתנה. 

היו"ר אברהם פורז:

	מאושר.

חוה ראובני:

	תקנה 284 באה למנוע מצב שסוחרי רכב שנמנעים מלרשום רכב על שמם מחשש לעוד יד, למרות שליד הזאת אין יד ורגל בתקנות.

היו"ר אברהם פורז:

	כשמופיע מספר בעלים קודמים מופיעה עוד יד.

חוה ראובני:

	זה יוצר מכשלות רבות. 

היו"ר אברהם פורז:

	מה הפתרון?

חוה ראובני:

	אנחנו מציעים לעשות תהליך העברת בעלות ייחודית לסוחרים גם באגרה מופחתת.



היו"ר אברהם פורז:

	אתם צריכים לכתוב שאדם שסוחר לא יירשם כבעלים קודם.

חוה ראובני:

	זאת ההצעה. סוחר שיעביר בעלות על שמו ויזדהה עם רשיון הסחר, יעשה את הפעולה באגרה מופחתת של 30 שקלים, שכבר אושרה בוועדת הכספים, ויראו את רשיון הרכב כמופקד. זה מה שיהפוך אותו לרכב במלאי. אנחנו מצדנו לא נרשום את זה כיד.

היו"ר אברהם פורז:

	חשוב שבמחשב לא יופיע עוד יד. 

חוה ראובני:

	השימוש בו יהיה אסור, אלא בנסיעות שיירשמו ביומן הנסיעות. זה יאפשר לנו לבטל את השימוש ביפויי כוח שמאושרים על ידי עורכי דין, כי הם מזוייפים בסיטונאות.

היו"ר אברהם פורז:

	אני מציע שתהיה תקופה בה הוא יכול לעשות את זה, כדי שלא יהיה מצב שבהסדר הזה הרכב נוסע על שם סוחרים שונים.

שולמית שמעון:

	אם לא רושמים את זה כיד ברישומים שאתם מעבירים למשטרה, זה עלול לעשות לנו בעיה.

היו"ר אברהם פורז:

	אין לך בעיה, כי מספר בעלים קודמים ברובריקה הזאת יופיע אחד פחות.

אתי בנדלר:

	מה קורה עם חברות ביטוח שחותמים בפניהן על ייפוי כוח של רכב באובדן גמור?

חוה ראובני:

	אנחנו מתכוונים לבטל את זה, כי חברות הביטוח מוסרות את הרכב לסוחרים. יש היום בעיה של זיופים סיטונאיים של ייפוי הכוח האלה.

אברהם פריד:

	האם התקנה הזאת חלה גם על מוניות?

היו"ר אברהם פורז:

	האם אותו דין חל על מונית שנמכרת לסוחר רכב?

חוה ראובני:

	כן.

אברהם פריד:

	הבעיה היא שמונית יכולה להימכר רק לבעל מונית אחרת. 

היו"ר אברהם פורז:

	פתרנו את הבעיה.

אתי בנדלר:

	אדם שרכבו נפגע בתאונה והוכר כאובדן גמור, אמור על פי התקנות להודיע על כך למשרד הרישוי. בפועל לא עושים את זה, רק חותמים לחברת הביטוח.

חוה ראובני:

	ברגע שזה הוכר כאובדן גמור השמאי מדווח.

אהרון כהן:

	אני מבקש שיציינו שזה כולל מונית.

חוה ראובני:

	כל מה שעומד בהגדרת רכב. אנחנו לא מגדירים סוגי רכב.

היו"ר אברהם פורז:

	צריך לחשוב על העניין של חברות ביטוח.

חוה ראובני:

	תקנה 290 א זה תיקוני ניסוח לתיקון שנעשה לפני שנתיים. אין שום דבר מהותי.

היו"ר אברהם פורז:

	אנחנו מאשרים את העיקרון.

עדה וייס:

	תיקון תקנה 314 זה תיקון טכני.

שמעון ולנסקי:

	קרתה טעות סופר ונשמטו המילים "בעל 2 סרנים".

היו"ר אברהם פורז:

	אושר.

עודד גינגיס:

	יש בעיה עם כל הנושא של החזר הכספים לכל אותם שזכאים לקבל את ההחזר. לפי הבדיקות שעשינו במשרד התחבורה, בקושי 20%,30% ידעו.

היו"ר אברהם פורז:

	זה לא שייך לתקנה. הנורמה היא שאם רכב נגנב, מחזירים לאיש את האגרה.

עודד גינגיס:

	לא מחזירים לו אוטומטית, הוא צריך להגיש בקשה. אם עברו כמה ימים אחרי שהשנה עברה, הוא הפסיד את הזכות שלו. 

היו"ר אברהם פורז:

	שנה זאת תקופת התיישנות קצרה מידי. זה שצריכה להיות תביעה זה ברור כי לא כולם יודעים. 

עודד גינגיס:

	אנחנו מבקשים שהצרכן יקבל את ההחזר באופן אוטומטי. כל הנתונים נמצאים במשרד התחבורה.

היו"ר אברהם פורז:

	ואם המכונית נמצאה אחרי יומיים והוא לא דיווח שהיא נמצאה, מה עושים? 

חוה ראובני:

	לאן נעביר את הכסף? נשלח בדואר?

אתי בנדלר:

	למה צריך להגיש את הבקשה תוך שנה? 

חוה ראובני:

	הוא מתווכח על דברים ששונו. הנתונים שהוא מוסר הם נתונים ישנים. כשעשינו פירסומים בעיתונים, רק 20% מהאנשים הגיעו, לכן הפקנו לקח ושלחנו לכל אחד מכתב הביתה. נתוני ההחזר מגיעים למשהו כמו 95% מאלה שזכאים.

היו"ר אברהם פורז:

	למה ההגבלה היא לשנה? אין הצדקה שזה יהיה שנה. נעשה את זה 3 שנים. 

אתי בנדלר:

	בתקנת משנה (ב), במקום הסייפה המתחילה במילים "משנה אחת מהמועד.." ייכתב מ-3 שנים מהמועד.." 

עדה וייס:

	תקנה 22 מדברת על שימוש בטכוגרפים, ניהול יומן רישום, שמירת הדיסקות והחלפת הדיסקות.




היו"ר אברהם פורז:

	מה השינוי? 

שולמית שמעון:

	בחלק הראשון הוסיפו טיולית. הוסדר הנושא של תקנות שירותי הובלה. השינוי בפיסקה (ב) מתייחס לנושא של הפנייה לחוק שירותי הובלה, לא לצו הפיקוח על מצרכים ושירותים שהוועדה אישרה כבר את השינוי. 

אתי בנדלר:

	תקנה משנה (א) אושרה?

היו"ר אברהם פורז:

	גם (א) וגם (ב) אושרו.

שולמית שמעון:

	ב(2)(ב) ההוספה היא של מרחק הנסיעה. אנחנו מבקשים להחליף את המילה "עבודתו" במילה "עבודתם". יש כאן עיגון של חובת החלפת דיסקה וחובת שמירת הדיסקה או אגד הדיסקות. 

אנחנו רוצים להוסיף אחרי המילים "..למועד הכנסתה של הדיסקה שבשימוש" בסעיף (ד)(2)(ב) את המילים "או אגד הדיסקות השבועי שקדם למועד הכנסת אגד הדיסקות שבשימוש, במקום סגור ומוצל."  

לגבי הנושא של החלפת הדיסקה במכשיר הטכוגרף בסעיף קטן (3), אנחנו מבקשים להוסיף את המילים "או אגד דיסקות" אחרי המילה "דיסקה".

בסעיף 4 שמדבר על מסירת הדיסקה לבעל הרכב, אנחנו רוצים שיומן הנסיעות האישי יימסר לבעל הרכב.

אתי בנדלר:

	האם יש חובה לנהל יומן נסיעות אישי?

שולמית שמעון:

	אני מציעה שנדון קודם בתקנה 168 כי מדובר שם ביומן נסיעות. אנחנו מבקשים להוסיף בתקנה 168 (א)(6) את המילה "אישי" אחרי המילה "נסיעות". 364ד מטפל בחלק מסוגי הרכב שלגביהם יש טכוגרף. תקנה 168 מכלילה בתוכה סוגי רכב נוספים שהמשקל שלהם פחות מהאמור בתקנה 364ד ומחייב אותם בניהול יומן אישי. בתקנה 168 אין התייחסות לגבי החובה להחזיק את יומן הנסיעות האישי, איפה הוא יוחזק והחובה לנהל אותו, לכן אנחנו מבקשים להוסיף בתקנה 168 את החובה להחזיק אותו ברכב ואת החובה שהוא יהיה קלנדרי.

אתי בנדלר:
	
	יש כאן חובה חדשה שלא מעוגנת בתקנות התעבורה - לנהל יומן נסיעות אישי. על מי אתם מבקשים להחיל את החובה הזאת בתקנה 168?



היו"ר אברהם פורז:

	מה פירוש יומן נסיעות אישי? מה, אתם רוצים שכל נהג רכב כבד ינהל יומן אישי?

אתי בנדלר:

	זה לא רק רכב כבד. 

שולמית שמעון:

	יומן הנסיעות האישי בא לפקח, בין היתר, על הנושא של שעות עבודה. 

היו"ר אברהם פורז:

	יש טכוגרף שמותקן באוטובוס או משאית, לא?

שולמית שמעון:

	הטכוגרף לא מספיק, כי הוא אומר שהאוטו נסע בלי לומר מי הנהג.

היו"ר אברהם פורז:

	נהג שעולה למשאית מקליד את פרטיו בתוך הטכוגרף?

שולמית שמעון:

	לא. הוא רושם את הפרטים על הדיסקה ושם אותה בתוך מכשיר הטכוגרף. הדיסקה היא אישית. גם יומן נסיעות צריך להיות אישי.

היו"ר אברהם פורז:

	האם אין היום טכוגרפים שאתה יכול להקליד מי אתה?

שולמית שמעון:

	אין הקלדה.

אבישי מיכאלי:

	אנחנו העתקנו מצב שקיים באירופה ובארצות הברית. יש שם יומן נסיעות אישי לנהג. 

היו"ר אברהם פורז:

	איך מונעים שזה לא יפוברק?

אבישי מיכאלי:

	הוא חייב לציין ביומן את מספר הרכב ואת השעה בה הוא התחיל לנסוע ברכב הספציפי הזה. אם הוא עבר במהלך יום הנסיעה לרכב אחר, הוא חייב לציין את זה ביומן. מספר הרכב יצויין פעם אחת אם הוא נוהג כל הזמן על אותו רכב. הטכוגרף הוא טכוגרף שפועל 24 שעות והוא צמוד לרכב, הוא לא מתחלף.



שולמית שמעון:

	כשהנהג מתחלף גם הטכוגרף מתחלף.

אבישי מיכאלי:

	לא תמיד. הטכוגרף זאת דיסקה קבועה. אנחנו מכירים הרבה מאוד חברות שבהן מחליפים את הדיסקה כל 24 שעות והיא רושמת את כל הפעילות שהרכב עבר. הבעיה היא שאנחנו לא יודעים מי הנהג שנהג באותו רגע. היומן ישלים את פעולת הדיסקה. ביומן יירשם באיזה רכב הוא נהג, מתי הוא נהג.

היו"ר אברהם פורז:

	איך אני מונע שלא יהיו לו 3 יומנים שבכל אחד הוא ירשום משהו אחר?

שולמית שמעון:

	אנחנו מטילים חובה בתקנה 364 למסור את הדיסקה ואת היומן בפרק זמן.. 

היו"ר אברהם פורז:

	למי?

שולמית שמעון:

	לבעל הרכב. 

היו"ר אברהם פורז:

	ההנחה היא שבעל הרכב הוא העבריין העיקרי, כי הוא מעוניין להעסיק את הנהג כמה שיותר שעות.

שולמית שמעון:

	נכון, אבל אנחנו דורשים מבעל הרכב להחזיק את הדיסקה 180 יום ואת היומן פרק זמן מסויים כדי שניתן יהיה לבוא ולראות אם יש בעיה או אין בעיה. משרד התחבורה מגיע לביקורת ובודק את הדברים אצל בעל הרכב. יומן הנסיעות בא להוסיף על הטכוגרף. 

לאה ורון:

	מה שנותן הטכוגרף זה את המהירות?

שולמית שמעון:

	לא רק. 

לאה ורון:

	מה עוד?

שולמית שמעון:

	גם מהירות וגם מרחק נסיעה.

לאה ורון:

	למה חשוב מרחק נסיעה?

עדה וייס:

	מתי הוא התחיל לנסוע, מתי הוא הלך לנוח.

היו"ר אברהם פורז:

	האם אתם לא עושים פה בירוקרטיה מיותרת?

שולמית שמעון:

	לא, כי הנושא של יומן נסיעות בא להוסיף על קטע אחד שחסר מבחינת שעות הנהיגה.

היו"ר אברהם פורז:

	אבל זה נטל.

שולמית שמעון:

	בלעדיו יהיה קשה לקבוע אם האיש נהג או לא.

היו"ר אברהם פורז:

	האם זה מקובל במקומות אחרים בעולם?

אבישי מיכאלי:

	כן. 

היו"ר אברהם פורז:

	במוניות יש טכוגרף?

עדה וייס:

	לא.

אברהם פריד:

	במוניות, בנוסף למונה, יינתן מפתח אישי לנהג. 

היו"ר אברהם פורז:

	אין יומן אישי במוניות.

שולמית שמעון:

	168 מתייחס לנוהג רכב ציבורי, אוטובוס פרטי או רכב מסחרי שמשקלו הכולל המותר עולה על 6000 ק"ג, והנוהג ברכב מנועי מסוג אחר המסיע או מורשה על פי רשיון או היתר להסיע 11 אנשים או יותר בנוסף לנהג. זאת חבילה שהיא הרבה יותר גדולה מאשר מה שמופיע בתקנה 364.

היו"ר אברהם פורז:

	אני חושב שהיחידים שנוסעים יותר שעות אלה נהגי משאיות, אולי גם נהגי אוטובוסים. האם בשלב זה אפשר לסכם איתכם שהיומן האישי יהיה על אלה שיש להם טכוגרף?

סופה לנדבר:

	התקנה הזאת היא נגד חאפרים.

עדה וייס:

	היא לא נגד חאפרים.

היו"ר אברהם פורז:

	בשלב א' זה יהיה על בעלי טכוגרף. 

אתי בנדלר:

	זאת אומרת שתקנה 6 נמחקת. 

שולמית שמעון:

	לגבי יומן הנסיעות אנחנו מציעים לקרוא לזה רישום נסיעות אישי של נהג.

אתי בנדלר:
	
	יומן רישום נסיעות אישי לנהג?

שולמית שמעון:

	כן.

אתי בנדלר:
	
	ובמקום תקנות 168 ו364 זה יהיה תקנה 364.

לאה ורון:

	תקנה 168 נמחקת.

שולמית שמעון:

	יש לנו בעיה עם אישור האחראי. מי זה האחראי? אחריות נובעת מתוך סמכות בתקנות התעבורה..

היו"ר אברהם פורז:
	
	אני מציע למחוק את זה.



שולמית שמעון:

	החלק השני שמתייחס לסיכום השבועי לא מעוגן בשום מקום.

היו"ר אברהם פורז:

	בוטל הסיכום השבועי. 

שולמית שמעון:

	בתקנה 364ד(3)ו(4) אנחנו מבקשים שאת יומן הנסיעות הוא ישמור בהתאם לאמור בסעיף ד(2).

אתי בנדלר:

	את מוכנה לקרוא לנו את התיקון?

שולמית שמעון:

	התיקון המוצע: (4) "ימסור לבעל הרכב, מוקדם ככל האפשר: (א) את הדיסקה או אגד הדיסקות המציגות את תנועת הרכב בפרק הזמן האמור, לאחר המועד האמור בפסקה (2)(ב), את יומן הנסיעות לאחר המועד האמור בפיסקה (2)(א)." 

	(ב2) "לא ינהג בעל רכב ולא ירשה לאחר לנהוג ברכב שמותקן בו טכוגרף לפי תקנה זו ונעשו בו אחת מהפעולות הבאות, אלא אם כוייל מכשיר הטכוגרף לאחר ביצוען: (1) החלפת צמיג בצמיג שמידתו שונה מהמידה מהפורטת בתעודת הכיול; (2) החלפת רכיב בתיבת ההילוכים או בסרן האחורי אשר משנים את יחס ההעברה."

היו"ר אברהם פורז:

	אושר.

שולמית שמעון:

	מטרתו של סעיף (4)(ג) לעגן את הנושא של שמירת יומני הנסיעות והדיסקה של הטכוגרף במשך 180 ימים והצגתם לשוטר, פקח או קצין בטיחות. 

היו"ר אברהם פורז:

	מי זה הפקח? יש הגדרה בחוק?

שולמית שמעון:

	פקח כאמור בחלק י"א לתקנות.

היו"ר אברהם פורז:

	אושר. הגענו לתיקון תקנה 510.

עדה וייס:

	לפי התקנה שהיום את המחירון מפרסם המפקח על התעבורה. השינוי הוא שהמחירון מוכנס לתוך המונה ומופק באמצעותו.

היו"ר אברהם פורז:

	מזינים את המונה מראש?

עדה וייס:

	מזינים במקומות שמותר להסיע בהם לפי מחירון. 

אברהם פריד:

	אני מבקש שיזרזו את הליך הצעת ההחלטה לכניסת המפתח.

אהרון כהן:

	מה קורה כשמשרד מסויים מזמין אותך כדי לשלוח איזו שהיא חבילה ואומר לך להוציא לו קבלה על 50 שקל? אם אתה מוציא לו קבלה במונה, משרד התחבורה אומר שזה לא חוקי. אנחנו רוצים שנוכל להוציא את הקבלה בהסכמה.

היו"ר אברהם פורז:

	אתם לא רוצים רק בנסיעה מיוחדת, אלא גם בנסיעות של שליחויות.

אהרון כהן:

	לפי דרישת הנוסע.

היו"ר אברהם פורז:

	האם אתם מוכנים לראות במשלוח חבילה נסיעה מיוחדת?

עדה וייס:

	לא. אנחנו לא מפקחים על משלוחי חבילות מיוחדות. המונית מיועדת להסעת נוסעים.

היו"ר אברהם פורז:

	אנחנו יודעים שיש חברת מוניות שקיבלה רשיון להובלת חבילות לפי חוק הדואר. אני לא בטוח שלמונית רגילה מותר לעשות דבר כזה. 

אתי בנדלר:

	תקנת משנה (א) לתקנה הזאת מדברת על כך שלא יסיע אדם נוסע במונית בנסיעה מיוחדת, אלא אם כן מופעל המונה. אחר כך, בתקנת משנה (ב) כתוב: "על אף האמור בתקנת משנה (א).." כל התקנה הזאת מתייחסת להסעת נוסעים.

אהרון כהן:

	בתקנה מצויין שרק מה שהמונה מוציא. אנחנו דורשים שנוכל להוציא קבלה, בהסכמת הנוסע ולפי דרישת הנוסע.





היו"ר אברהם פורז:

	רצו שיהיה מחירון לפי יעדים מסויימים, כדי שזה לא יהיה פרוץ. תייר, לדוגמה, לא יודע במה מדובר. יכולים לקחת ממנו פי 3 מהמחיר.

אהרון כהן:

	אני לא מדבר על תייר.

היו"ר אברהם פורז:

	אתה מדבר רק על חבילה?

אהרון כהן:

	רוב העבודה שלנו היום היא במשרדים, כשנותנים לנו מכתב למשלוח ומבקשים להוציא קבלה.

עדה וייס:

	התקנה הזאת מדברת על הסעת נוסע.

אהרון כהן:

	אז אפשר להוסיף שאפשר יהיה להוציא קבלה בהסכמת המזמין ולפי דרישת המזמין.

היו"ר אברהם פורז:

	הבעיה של לרמות את הנוסע לא קיימת בהסעת חבילות. אנחנו לא רוצים ליצור מצב שעולה תייר ולוקחים ממנו כל מחיר שרוצים, לכן כתבו את התקנה הזאת. אני מציע שבנסיעה בלי נוסעים תשאירו את זה פתוח.

אתי בנדלר:

	זה לא חל עליו מלכתחילה. 

היו"ר אברהם פורז:

	האם ברור שכשאני מזמין מונית בשביל לשלוח חבילה, הנהג יכול לקבוע איתי איזה מחיר שנסכים עליו?

עדה וייס:

	כן. אם התקנה הזאת משקפת את זה זה טוב, אם היא לא משקפת נתקן בהתאם.

אתי בנדלר:

	אני חושבת שאדוני התכוון לבעיה אחרת. היו משרדים שפירסמו מכרזים לגבי תעריפים בקווים קבועים. את זה בתי המשפט פסלו, כי הם אמרו שאפשר רק לפי מונה.




היו"ר אברהם פורז:

	לגבי נוסעים זה רק אם יש את זה בתוך הממוחשב, ולגבי חבילות אפשר להגיע להסכמה על המחיר.

אתי בנדלר:

	צריך שהשר יאפשר להכניס למונה תעריפים שהם ספציפיים לבעלי מוניות.

היו"ר אברהם פורז:

	איך זה יהיה? במכרז? 

אברהם פריד:

	יש תוכנית במשרד התחבורה לקבוע 3 רמות מחיר על פי רצונו של הנהג.

אבישי מיכאלי:

	גם אם נקבע מחיר על פי המונה הנהג יכול לתת הנחה. 

היו"ר אברהם פורז:

	אבל אז יש לו בעיה עם מס הכנסה.

אבישי מיכאלי:

	לא. ההנחה הזאת נרשמת והוא לא מחוייב במס הכנסה.

אתי בנדלר:

	תקנה 23 מאושרת כפי שהיא?

היו"ר אברהם פורז:

	כן.

חוה ראובני:

	תיקון תקנה 556 זה התאמת התקנות למציאות. התקנה הנוכחית מדברת על זה שכשבית משפט מטיל פסילה והנפסל מפקיד את רשיונו בבית משפט, בית המשפט צריך לשלוח את הרשיון למשרד הרישוי. הנוהג הזה הופסק לפני 20 שנה.

היו"ר אברהם פורז:

	אנחנו מאשרים. 

חוה ראובני:

	תקנה 557 מדברת על מצב שלאדם אין רשיון בתוקף להפקיד, או כשהוא בא לבצע את ההפקדה אין לו רשיון בתוקף. 




היו"ר אברהם פורז:

	כל המטרה היא לגרום לזה שיהיה מעקב על הפסילה.

חוה ראובני:

	נכון. אנחנו מציעים לבטל את תקנת משנה (ד) ולשנות את תקנת משנה (ב). כדי שאדם יתחיל פסילה, הוא צריך לעשות מעשה אקטיבי של הפקדת הרשיון בתוקף, הפקדת הרשיון שפג תוקפו או הצהרה. מנוסח תקנת משנה (ב), כשהוא מפקיד הצהרה, אפשר להבין שזה מיום שהוא ערך את ההצהרה, לכן אנחנו רוצים להוסיף את המילים: "מיום שהומצאה ההצהרה לבית המשפט, לקצין המשטרה או לרשות הרישוי." המשטרה אומרת שיש לה בעיות עם המינוח "לפי העניין".

היו"ר אברהם פורז:

	נוריד את המילים "לפי העניין".

חוה ראובני:

	נכתוב "בהתאם לגורם שהטיל את הפסילה".

לאה ורון:

	אני מבקשת שתגבשו נוסח ותעבירו לוועדה.

היו"ר אברהם פורז:
	
	אנחנו מאשרים את הנוסח שהוצע: "לפי הגורם שהטיל את הפסילה".

חוה ראובני:

	תקנה 26 זה בהתאמה לשינוי שעשינו קודם עם האגרה של הנכה. מאז שערכנו את הנייר הזה עד שהוא הגיע לדיון, אגרת נכה הפכה להיות 21 במקום 20 שקלים.

היו"ר אברהם פורז:

	מאושר.

שולמית שמעון:

	בחלק ג' צריך להוריד את 168 ולהשאיר את 364ד.

היו"ר אברהם פורז:

	מה קורה ב28?

עדה וייס:

	מדובר על התאמה.




אתי בנדלר:

	תחילתן של תקנות אלה, למעט תקנה 8 שתחילתה 4 חודשים מיום פירסומה, ותקנה 22 (ד)(ב1) (1) שתחילתה 6 חודשים מיום פירסומה, 30 ימים מיום פירסומן.

היו"ר אברהם פורז:

	מאושר.



	 







































3. תקנות התעבורה (שינוי התוספת השניה, 
הרביעית והחמישית לפקודה), התשס"ב-2002

שולמית שמעון:

	תקנה 54 שונתה עם השנים. מכיוון שהתוספת השנייה והרביעית לא תוקנה, נשארו בה הספיחים שהיו בתיקון של תקנה 54. התיקון המוצע לא עונה על הכל.

היו"ר אברהם פורז:

	האם יש שינוי מהותי כלשהו?

שולמית שמעון:

	כן. אנחנו מבקשים לאשר שבמהירות נסיעה מעל 30 בעירוני ומעל 40 בבין-עירוני תהיה סמכות פסילה. מאחר וקבענו בטבלה התייחסות שונה לסוגי רכב שונים, התיקון שהוסף ולא נמחק כולל בחלקו את כלי הרכב. 54 נבנה על פי סוג הרכב ועל פי סוג הדרך, עם כל התמרורים האפשריים.

היו"ר אברהם פורז:

	מה זאת אומרת נבנה לפי סוג הרכב? הפסילה שונה? האם עבירת מהירות שונה לגבי כלי רכב שונים?

שולמית שמעון:

	כן.

היו"ר אברהם פורז:

	סמכות הפסילה משתנה לפי סוג הרכב. 

שולמית שמעון:

	לגבי רכב פרטי מעל 30 בעירוני ומעל 40 בבינעירוני יש סמכות פסילה. זה היה בעבר וקיים בהווה. 

היו"ר אברהם פורז:

	זאת אומרת, במקום שמותר 90 נסעת מעל 130.

יגאל ביבי:

	לא, במקום שמותר 80 נסעת 121. 

שולמית שמעון:
	
	הבעיה נוצרת כאשר אנחנו מדברים על רכב מסחרי שמשקלו המותר עולה על 12 אלף ק"ג. בדרך עירונית שמוצב בה תמרור שמתיר 80 קמ"ש אסור לו לנסוע יותר מאשר 50 קמ"ש.

היו"ר אברהם פורז:

	איפה יש דרך עירונית שמותר לנסוע בה 80 קמ"ש?

שולמית שמעון:

	דרך בגין. 

היו"ר אברהם פורז:

	כמה מותר לו לנסוע בדרך בין-עירונית?

שולמית שמעון:

	80 קמ"ש, וזאת למרות שרשום 100. 

היו"ר אברהם פורז:

	אם מותר לכולם לנסוע 80, למה הוא צריך לנסוע 50?

שולמית שמעון:

	משום שמהירות הנסיעה שלו בדרך עירונית נקבעה כ-50 ולא יותר מזה.

היו"ר אברהם פורז:
	
	זה אבסורד.

אתי בנדלר:
	
	זה בכלל לא אבסורד, משום שכשהוא צריך לבלום מרחק הבלימה שלו..

היו"ר אברהם פורז:

	זה שאסור לו לנסוע מעל 50 זה בסדר כי גם לי אסור, אבל לגבי הכבישים הבין-עירוניים תחליטו שמשאית מעל 12 אלף ק"ג לא נוסעת מעל 80. 

שולמית שמעון:

	אנחנו לא דנים בתקנה 54, אלא בפסילות. 

היו"ר אברהם פורז:

	אני מוכן שתהיה פסילה למישהו שנוסע 30 יותר מהמותר.

שולמית שמעון:

	30 מהמותר לו. זה אמור גם לגבי משאיות מעל 12 אלף ק"ג, גם לגבי אוטובוסים שבדרך מהירה מותר להם רק 100 קמ"ש ולא 110, וגם לגבי אופנוע עד 50 סמ"ק שהמהירות המותרת לו היא 50 קמ"ש ולא יותר.

היו"ר אברהם פורז:

	מה איכפת לך אם הוא ייסע יותר?

שולמית שמעון:

	הוא נוסע מעבר לזה. במקרים שהוא נוסע מעל ל-80 קמ"ש, כשמותר לו רק 50..

היו"ר אברהם פורז:

	לאופנוע שהנפח שלו עד 50 סמ"ק אסור לנסוע בדרך בין-עירונית מעל 50?

שולמית שמעון:

	נכון. 

היו"ר אברהם פורז:

	מה איכפת לך אם המנוע שלו יכול? מה ההבדל בין טוסטוס עם מנוע 50 סמ"ק לאחד שיש לו 125 סמ"ק? אם הוא נוסע בדרך בין-עירונית במהירות נמוכה, אז הוא מסכן את עצמו ואת אלה שיפגעו בו כי הוא מהווה מטרד. אני לא מסכים שתהיה לו פסילה על זה. 

שולמית שמעון:

	אם זאת הבעיה, אז נצטרך להגדיר את זה במהירויות אחרות שאתה תחליט. 

היו"ר אברהם פורז:

	אני אכתוב מכתב למשרד התחבורה על כך שלאופנוע 50 סמ"ק צריך להעלות את המהירות ל-70 קמ"ש בדרך בין-עירונית.

חוה בן-ארי:

	התקנות שיבואו לשולחנך יתאימו את הקטגוריות של כלי הרכב לקטגוריות האירופאיות. האופנועים יותאמו לפי הספקי מנוע ולא לפי הסמ"ק. 

היו"ר אברהם פורז:

	איך אני מחריג כרגע..?

שולמית שמעון:

	אתה יכול לאשר את פיסקאות (1)-(3), כאשר לגבי פיסקה (4) תכניס הסתייגות שתאמר שהפסילה תהיה מעל 40 בבין-עירוני באופנוע 50 סמ"ק.

היו"ר אברהם פורז:

	בסדר. 

אתי בנדלר:

	מה השינויים?

שולמית שמעון:

	"בתוספת השניה לפקודה, בפרט 5, במקום "תקנה 54 (א)(1) ו-(5) יבוא תקנה 54 (א)(1)-(3)".

יגאל ביבי:

	אני לא מאשר את זה,  כי זה אבסורד שבדרך בגין מי שנוסע 81 פוסלים לו את הרשיון. 

שולמית שמעון:

	זה קיים היום. 

היו"ר אברהם פורז:

	אתה לוקח את דרך בגין בתור דוגמה, אבל מה אם יש אחד שנוסע 80 ברח' יפו בירושלים? תאבק על זה שדרך בגין תהיה דרך בין-עירונית. חבר הכנסת ביבי מבקש ממך, מר זיקרי, לפעול בכמה כבישים שאין הצדקה למהירויות. 

שולמית שמעון:

	כדי שלא נצטרך להגיע עוד פעם לוועדת הכלכלה עם שינוי התוספת השנייה והרביעית, האם..?

היו"ר אברהם פורז:

אתם מוכנים להתחייב שתניחו לטוסטוסים? אתם מתחייבים שלא תרדפו אחריהם בכבישים בין-עירוניים כשהם נוסעים 70,80?

משה בן-זקרי:

	באופן כללי כן, אבל אני צריך לבדוק.

היו"ר אברהם פורז:

	אנחנו נאשר את זה בכפוף להצעתכם.

אתי בנדלר:

	(1)-(4)?

היו"ר אברהם פורז:

	כן.  

אתי בנדלר:

	מה השינויים המתחייבים לעומת הנוסח שהומצא לוועדה? במקום "תקנה 54(א)(1) ו-(5) יבוא "תקנה 54(א(1)-(4)"?

שולמית שמעון:

	כן. לגבי התוספת השנייה צריך לבטל את פרטים (6) ו-(7). לגבי התוספת הרביעית לבטל את פרטים (6א) ו(6ב). תקנה 54(ה) זאת תקנת סל לגבי מהירות. 

היו"ר אברהם פורז:

	חבר הכנסת ביבי, תכתוב מכתב לשר, לרשות התמרור כדי שיעלו את המהירות בבגין. אתה מקבל את הצעתי?



יגאל ביבי:
 
	אני לא יכול עליך.

היו"ר אברהם פורז:

	מאושר.

חוה ראובני:

	התוספת החמישית לפקודה עניינה חריגים בהקשר התעבורתי של חוק הגנת הפרטיות. ההצעה כאן באה לפתור בעיה של חברות ביטוח לפי חוק הפיצויים (נפגעי תאונות דרכים), כאשר פיצוי לפי חוק הפיצויים מגיע כאשר הנהג היה בעל רשיון נהיגה. חברות הביטוח כתנאי לכל סגירת תיק תביעה בתאונות דרכים, חייבות לדעת אם יש רשיון נהיגה בתוקף במועד התאונה לנהג המעורב. כיום חייבים צו או הסכמת הנהג.

היו"ר אברהם פורז:

	אנחנו מאשרים את התקנות.

לאה ורון:

	אני מבקשת שתעבירו אלינו את הנוסחים.

הישיבה ננעלה בשעה 13:30
























 










	

 















 








































                             
                             
                    
                           
                
                            






